Matthew Perry (näyttelijä)

Matthew Langford Perry () oli kanadalais-yhdysvaltalainen näyttelijä. Hän oli Chandler Bingin roolista komediasarjassa Frendit Emmy-ehdokkaana. Perry näytteli myös lukuisissa elokuvissa, mukaan lukien elokuvissa Suin päin suhteeseen (1997), Koko potti (2000) ja 17 Again (2009).

 Nuoruus 

Perry syntyi Williamstownissa Massachusettsin osavaltiossa Yhdysvalloissa. Hänen äitinsä Suzanne Morrison (o.s. Langford) oli kanadalainen journalisti, ja hänen isänsä John Bennett Perry on yhdysvaltalainen näyttelijä ja malli. Perryn vanhemmat erosivat tämän ollessa alle vuoden vanha, ja hänen äitinsä nai myöhemmin radiotoimittaja Keith Morrisonin. Perry jäi asumaan äitinsä luokse Ottawaan Kanadaan. Nuoruusvuosinaan hän harrasti tennistä ja oli yksi ansioikkaimmista nuorisopelaajista.

 Ura 

Perry muutti 15-vuotiaana Los Angelesiin isänsä luokse. Siellä hän alkoi suunnata näyttelijänuraa kohti, kun aiemmin hänen haaveenaan oli ollut tennisammattilaisuus. Perry opiskeli high school -aikanaan improvisaatiokomediaa LA Connectionissa.

vasen|pienoiskuva|upright=0.66|Matthew Perry vuonna 1988 tv-sarjassa Second Chance.
Perryn ensimmäinen rooli oli televisiosarjassa Second Chance, ja hänen ensimmäinen elokuvansa oli Edessä on pitkä yö Jimmy Reardon (1988). Sen jälkeen hän vieraili muun muassa sarjoissa Growing Pains ja Beverly Hills 90210. Tilannekomediassa Sydney (1990) Perryllä oli puolestaan vakituinen rooli. Samana vuonna hän näytteli television elämäkertaelokuvassa Nimeni on Anna.

Vuonna 1993 Perry ja hänen hyvä ystävänsä Andrew Hill Newman päättivät käsikirjoittaa oman sarjan, Maxwell's House, joka kertoi parikymppisten ystävysten elämästä. NBC:llä oli kuitenkin jo tekeillä samanlainen sarja, joka myöhemmin tunnettiin nimellä Frendit. Vuonna 1994 Perry sai koe-esiintymisen kautta Chandler Bingin roolin.

Frendien ensiesitys oli syyskuussa 1994, ja sitä esitettiin NBC:llä toukokuuhun 2004 asti. Sarja nousi tuona aikana yhdeksi televisiohistorian suosituimmista tilannekomedioista. Jokaista jaksoa seurasi keskimäärin 25 miljoonaa yhdysvaltalaista, ja päätösjaksoa katsoi peräti 52,5 miljoonaa yhdysvaltalaista. Perryn roolihahmo Chandler Bing oli sarkastinen ja hieman neuroottinen, ja Perry oli roolistaan kertaalleen Emmy-ehdokkaana.

Perry näytteli Frendien ohella myös useissa elokuvissa. Niihin kuuluivat Suin päin suhteeseen (1997), Melkein sankareita (1998) ja Tango kolmelle (1999). Koko potti (2000) menestyi kaupallisesti, ja sille tehtiin myös jatko-osa Koko potti 2 (2004). Perryllä oli vieraileva rooli myös televisiosarjoissa Ally McBeal ja West Wing. Jälkimmäisestä hän oli kahdesti Emmy-ehdokkaana.

West Wingin loputtua vuonna 2006 Aaron Sorkin valitsi Perryn uuteen sarjaansa Studio 60, joka kertoi fiktiivisen sketsisarjan kuvauksista. Perry näytteli siinä kokenutta komediakäsikirjoittajaa. Sarja oli kuitenkin floppi, ja se lopetettiin yhden kauden jälkeen. Televisioelokuvasta The Ron Clark Story (2006) Perry sai uransa neljännen Emmy-ehdokkuuden. Perryn seuraavia elokuvia olivat Birds of America (2008) ja 17 Again (2009).

Monet Frendien jälkeiset televisiotuotannot, joissa Perry oli mukana, jäivät lyhytikäisiksi. Mr. Sunshine (2011) ja Go On (2012–2013) kestivät vain yhden tuotantokauden. Perryn ja Oscar Madisonin näyttelemä Poikamiesboksi sai yleisöltä kiitosta, ja sitä esitettiin vuodesta 2015 kolmen kauden ajan. Se oli sovitettu Neil Simonin näytelmästä The Odd Couple, joka oli sovitettu aiemminkin sekä televisioon että elokuviin. Perry oli tuottamassa, kirjoittamassa ja kehittämässä Poikamiesboksia. Hän käsikirjoitti myös näytelmän The End of Longing, jossa myös näytteli itse. Sitä esitettiin ensin West Endissä ja sitten Broadwayllä.

Frendit-sarjan ystävät olivat pitkään toivoneet sarjan uudelleenkäynnistämistä. Siitä huhuttiin myös pitkään, ja lopulta toukokuussa 2021 HBO Max esitti erikoisjakson Friends: The Reunion, jossa sarjan näyttelijät palasivat yhteen muistelemaan.

 Yksityiselämä 

pienois|pysty|Matthew Perry vuonna 2007, kuva David Shankbone.
Perry kärsi päihdeongelmista, ja hän käytti sekä alkoholia että lääkkeitä. Hän tuli riippuvaiseksi vahvoista kipulääkkeistä, joita hän oli alkanut käyttää jouduttuaan vesiskootterionnettomuuteen elokuvan kuvauksissa vuonna 1997. Hän käytti päivittäin 55 Vicodin-tablettia, ja hän kertoi myöhemmin, ettei muistanut kolmesta Frendit-vuodesta juuri mitään. Perry kävi useita kertoja vieroituksessa, ja vuonna 2021 hän kertoi olevansa raitis ja käyttäneensä raitistumiseen miljoonia dollareita.

Päihteidenkäytön takia Perryllä oli terveysongelmia, joista vaikeimmat alkoivat vuonna 2018. Hän sai keuhkokuumeen, ja hänen paksusuolensa puhkesi. Hän oli jonkin aikaa hengityskoneessa ja kaksi viikkoa koomassa, ja hänelle jouduttiin tekemään 14 leikkausta.

Perry seurusteli muun muassa Julia Robertsin ja Lizzy Caplanin kanssa. Kuusi vuotta kestänyt suhde Caplanin kanssa oli hänen pisin seurustelusuhteensa.

Perry kuoli kotonaan Los Angelesissa 28. lokakuuta 2023. Hänet löydettiin porealtaasta, ja kuolinsyyksi epäiltiin alustavasti hukkumista. Kuolinpaikalta ei löytynyt huumausaineita. Kuolinsyyksi vahvistui myöhemmin nukutusaine ketamiinin vaikutukset, ja lisätekijöinä nimettiin hukkuminen, sepelvaltimotauti ja lääkeaine buprenorfiini, jota käytetään opioidiriippuvuuden korvaushoidossa. Perryn veressä oli yhtä paljon ketamiinia kuin käytetään yleisanestesiassa eli nukutuksessa:  millilitrassa, kun valvotussa yleisanestesiassa ketamiinin tasot ovat tyypillisesti –.

 Filmografia 

 Elokuvat Vuosi Nimi Rooli  1988  A Night in the Life of Jimmy Reardon  Fred Roberts  Dance ’til Dawn  Roger  1989  She's Out of Control  Timothy  1990  Call Me Anna  Desi Arnaz, Jr.  1993  Deadly Relations  George Westerfield  1994  Getting In  Randall Burns Parallel Lives  Willie Morrison  1997  Fools Rush In  Alex Whitman 1998  Almost Heroes  Leslie Edwards 1999  Tango kolmelle  Oscar Novak 2000  Koko potti  Nicholas ”Oz” Oseransky  Pojasta mieheksi  Mr. Vivian 2002  Saran suloinen kosto  Joe Tyler 2004  Koko potti 2  Oz 2005  Hoosiers II: Senior Year  valmentaja Norman Dale Jr. 2006  The Ron Clark Story  Ron Clark  2007  Räjähdysherkkää kemiaa  Hudson  2008  Birds of America  Morrie Tanager 2009  17 Again  aikuinen Mike O’Donnell

 Televisio Vuosi Nimi Rooli  Jaksot 1979  240-Robert  Arthur  1 1983  Not Necessarily the News  Bob  1 1985  Charles in Charge  Ed Stanley  1 1986  Silver Spoons  Davey  1 1987–1988  Second Chance  Chazz Russell  21 1988  Just the Ten of Us  Ed  1 Highway to Heaven  David Hastings  1 1989  Empty Nest  Bill 18 vuoden iässä  1 Growing Pains  Sandy  3 1990  Sydney  Billy Kells  13 Who's the Boss?  Benjamin Dawson  1 1991  Beverly Hills 90210  Roger Azarian  1 1992  Sibs    1 Dream On  Alex  1 1993  Home Free  Matt Bailey  13 1994  L.A.X. 2194  Blaine   1994–2004  Frendit  Chandler Bing   10 tuotantokautta 1995  The John Larroquette Show  Steven  1 Caroline in the City  Chandler Bing  1 2001  Simpsonit  oma itsensä (ääni)  1 2002  Ally McBeal  asianajaja Todd Merrick  2 2003  West Wing  Joe Quincy  3 2004  Tuho-osasto  Murray Marks   1 2006–2007  Studio 60  Matt Albie  22 2009  The End of Steve  Steve   1 2012–2013  Go On  Ryan King  22

 Huomautukset 

 Lähteet 

 Aiheesta muualla 

Luokka:Yhdysvaltalaiset näyttelijät
Luokka:Vuonna 1969 syntyneet
Luokka:Vuonna 2023 kuolleet
Luokka:Seulonnan keskeiset artikkelit